Γνωμοδότηση της Επιτροπής των Περιφερειών σχετικά με:

- την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα: 'Απολογισμός πέντε ετών ευρωπαϊκής στρατηγικής για την απασχόληση'", και

- την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα: 'Το μέλλον της ευρωπαϊκής στρατηγικής για την απασχόληση (ΕΣΑ) - Μια στρατηγική για την πλήρη απασχόληση και καλύτερες θέσεις εργασίας για όλους'"

(2003/C 244/10)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα: "Απολογισμός πέντε ετών ευρωπαϊκής στρατηγικής για την απασχόληση" (COM(2002) 416 τελικό) και την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα: Το μέλλον της ευρωπαϊκής στρατηγικής για την απασχόληση (ΕΣΑ) "Μια στρατηγική για την πλήρη απασχόληση και καλύτερες θέσεις εργασίας για όλους" (COM(2003) 6 τελικό)·

έχοντας υπόψη τις αποφάσεις της Ευρωπαϊκής Επιτροπής της 18ης Ιουλίου 2002 και της 14ης Ιανουαρίου 2003 να ζητήσει τη γνωμοδότησή της σύμφωνα με το άρθρο 265 της Συνθήκης ΕΚ·

έχοντας υπόψη την απόφαση του Προέδρου της, της 23ης Σεπτεμβρίου 2002, να αναθέσει την επεξεργασία της σχετικής γνωμοδότησης στην επιτροπή "Οικονομική και Κοινωνική Πολιτική"·

έχοντας υπόψη το σχέδιο γνωμοδότησης, (CdR 15/2003 rev.) που υιοθέτησε η Επιτροπή "Οικονομική και Κοινωνική Πολιτική" στις 24 Φεβρουαρίου 2003 (εισηγήτρια η κα Pauliina Haijanen μέλος του περιφερειακού συμβουλίου της ΝΔ Φινλανδίας (FIN-EPP)·

υιοθέτησε, κατά την 49η σύνοδο ολομέλειάς της, της 9ης και 10ης Απριλίου 2003 (συνεδρίαση της 10ης Απριλίου), την ακόλουθη γνωμοδότηση ομόφωνα.

ΣΥΣΤΑΣΕΙΣ ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ

1. Γενικοί στόχοι της αναθεώρησης της στρατηγικής για την απασχόληση

1.1. Η Επιτροπή των Περιφερειών θεωρεί ότι η ανακοίνωση της Επιτροπής αντανακλά σαφέστερα και λογικότερα τους στόχους που τέθηκαν στο Ευρωπαϊκό Συμβούλιο της Λισαβόνας για την αναθεώρηση της στρατηγικής για την απασχόληση. Στην ανακοίνωση λαμβάνονται ως βάση προηγούμενες απόψεις της ΕΤΠ για τη βελτίωση της αποτελεσματικότητας της στρατηγικής για την απασχόληση και για την ενίσχυση της τοπικής και περιφερειακής διάστασης. Η εγκατάλειψη της διάρθρωσης υπό μορφή πυλώνων καθιστά σαφέστερη τη δομή της στρατηγικής για την απασχόληση και ευκολότερη την ερμηνεία της.

1.2. Η Επιτροπή των Περιφερειών θεωρεί σημαντικό το γεγονός ότι οι βασικοί στόχοι που προτείνονται στην ανακοίνωση για την αναθεώρηση της στρατηγικής για την απασχόληση βασίζονται στους στόχους της Λισαβόνας. Οι προτεραιότητες που έχουν τεθεί για τις μελλοντικές κατευθυντήριες γραμμές αντανακλούν τα προβλήματα και τις μελλοντικές προκλήσεις της αγοράς εργασίας της Ευρώπης και αποτελούν καλή βάση για την ανάπτυξη νέων και κυρίως αποτελεσματικότερων κατευθυντήριων γραμμών.

1.3. Η ΕΤΠ εκφράζει την ικανοποίησή της που ενισχύεται η σταθερότητα των κατευθυντήριων γραμμών. Η στρατηγική για την απασχόληση θα πρέπει να επικεντρωθεί σε μεσοπρόθεσμους στόχους και σε διαδικασίες όχι τόσο προσδιορισμού των στόχων όσο αποτελεσματικότητας της εφαρμογής και αξιολόγησης των αποτελεσμάτων. Η ΕΤΠ τονίζει ότι η σταθερότητα της διαδικασίας θα συμβάλει στην διεύρυνση και στην εμβάθυνση της διαδικασίας διαβούλευσης για την επεξεργασία εθνικών σχεδίων δράσης καθώς και στην αύξηση της συμμετοχής των τοπικών και των περιφερειακών αρχών στο σχεδιασμό των εθνικών σχεδίων.

1.4. Η ΕTΠ υποστηρίζει το στόχο της Επιτροπής να απλοποιήσει την στρατηγική για την απασχόληση καθώς και να διευκρινίσει την κατανομή εργασίας μεταξύ της Ένωσης και των κρατών μελών. Ενισχύεται η σημασία των περιφερειακών συστάσεων και των εθνικών σχεδίων δράσης για την εφαρμογή της στρατηγικής για την απασχόληση. Το νέο χρονοδιάγραμμα της διαδικασίας καθιστά δυνατή, καλύτερα από πριν, τη σύνδεση των εθνικών σχεδίων δράσης με την προετοιμασία των εθνικών προϋπολογισμών. Οι αλλαγές προσδίδουν αξία στην ευρωπαϊκή στρατηγική για την απασχόληση σε εθνικό επίπεδο.

1.5. Η ΕΤΠ θεωρεί σημαντικό η μεταρρύθμιση της αγοράς εργασίας να βασίζεται σε περισσότερο μακροπρόθεσμες κοινοτικές στρατηγικές για την ανάπτυξη, την απασχόληση και την ανταγωνιστικότητα και να διασφαλίζει ότι δεν θα τεθούν περιορισμοί στην λειτουργία της αγοράς εργασίας που να παρεμποδίζουν την οικονομική ανάπτυξη. Η ανάπτυξη της απασχόλησης πρέπει να εξεταστεί σε ευρύτερο πλαίσιο με το συντονισμό μέτρων στους διάφορους πολιτικούς τομείς. Για να αυξηθεί το ποσοστό απασχόλησης πρέπει να πραγματοποιηθεί διαρθρωτική μεταρρύθμιση της κοινωνικής πολιτικής και της πολιτικής για την απασχόληση, να καταπολεμηθεί η διαιώνιση της ανεργίας και να μειωθεί η διαρθρωτική ανεργία.

1.6. Η ΕΤΠ επισημαίνει, ότι η αύξηση του ποσοστού απασχόλησης προϋποθέτει τη δημιουργία νέων θέσεων εργασίας και την τόνωση του επιχειρηματικού πνεύματος. Πρέπει να βελτιωθεί η ανταγωνιστικότητα των επιχειρήσεων με την ανάπτυξη της τεχνογνωσίας επιχειρήσεων και εργαζομένων, η οργάνωση της εργασίας, οι παράγοντες ποιότητας του επαγγελματικού βίου καθώς η παραγωγικότητα. Επίσης πρέπει να βελτιωθούν οι όροι λειτουργίας των επιχειρήσεων. Πρέπει να μειωθούν δραστικά τα διοικητικά εμπόδια που συνδέονται με τη δημιουργία επιχειρήσεων, την ανάληψη δράσης και την πρόσληψη νέου εργατικού δυναμικού.

1.7. Η ΕΤΠ συμφωνεί με την ανακοίνωση ότι η βελτίωση της ποιότητας εργασίας και της παραγωγικότητας προϋποθέτει την μετάβαση σε καλύτερη οικονομία της γνώσης. Ωστόσο η ΕΤΠ επισημαίνει ότι, σε ορισμένους τομείς, η ανεργία οφείλεται σε μεγάλο βαθμό στο γεγονός ότι το επίπεδο γνώσης του εργατικού δυναμικού δεν ανταποκρίνεται στις απαιτήσεις της αγοράς εργασίας. Έξω από την αγορά εργασίας υπάρχει ανεκμετάλλευτο εργατικό δυναμικό το οποίο είναι δύσκολο να αποκτήσει τις επαγγελματικές δεξιότητες που απαιτεί η αγορά εργασίας. Για το λόγο αυτό πρέπει να δοθεί βάρος στην επιμόρφωση του δυναμικού αυτού προκειμένου να χρησιμοποιηθεί στην αγορά εργασίας. Ενδείκνυται επίσης η ύπαρξη τομέα χαμηλών μισθών.

1.8. Η ΕΤΠ εκτιμά ότι η διεύρυνση της ΕΕ πρέπει να ληφθεί υπόψη στην αναθεώρηση της στρατηγικής για την απασχόληση καθώς και η θέση των μελλοντικών κρατών μελών σε ό,τι αφορά τη συνέχιση της αναθεώρησης. Οι σημαντικότερες προκλήσεις για την αγορά εργασίας των μελλοντικών κρατών μελών είναι η αύξηση του ποσοστού απασχόλησης, η βελτίωση του επιπέδου γνώσεων και ο εκσυγχρονισμός των παραγωγικών δομών. Η διαρθρωτική αλλαγή αυξάνει τις περιφερειακές διαφορές στον τομέα της απασχόλησης. Οι διοικητικές δομές των υποψήφιων χωρών πρέπει επίσης να ενισχυθούν και ιδιαίτερα των τοπικών και των περιφερειακών αρχών ούτως ώστε να ανταποκριθούν αποτελεσματικότερα στις προκλήσεις της ευρωπαϊκής αγοράς εργασίας και να αξιοποιήσουν καλύτερα τους σχετικούς πόρους.

2. Διαχείριση της στρατηγικής για την απασχόληση και η ενίσχυση της τοπικής και περιφερειακής διάστασης

2.1. Η ΕΤΠ επισημαίνει ότι η επίτευξη της πλήρους απασχόλησης και των άλλων στόχων που τέθηκαν στη Λισαβόνα, αποτελεί φιλόδοξη πρόκληση. Η επιτυχία του εγχειρήματος εξαρτάται πρωτίστως από την αποτελεσματική συνεργασία των πολυάριθμων πολιτικών και άλλων ενδιαφερόμενων φορέων καθώς και από το συντονισμό της διάθεσης των πόρων.

2.2. Η ΕΤΠ συμφωνεί με την Επιτροπή ότι πρέπει να ενισχυθεί η πολιτική δέσμευση των κρατών μελών όσον αφορά την πολιτική για την απασχόληση. Τα εθνικά σχέδια δράσης για την απασχόληση θεωρούνται γενικά έγγραφα της κυβέρνησης, η σχέση των οποίων με τις άλλες εθνικές πολιτικές είναι ασαφής. Οι τοπικοί και περιφερειακοί φορείς, τα μέσα μαζικής ενημέρωσης και το ευρύ κοινό ελάχιστα πράγματα γνωρίζουν σχετικά με τη στρατηγική για την απασχόληση. Από τα προηγούμενα προκύπτει ότι η εφαρμογή της στρατηγικής δημιουργεί προβλήματα σε επίπεδα όπου οι αποφάσεις για την απασχόληση λαμβάνονται τελικά.

2.3. Η ΕΤΠ φρονεί επίσης ότι τα εθνικά Κοινοβούλια πρέπει να λάβουν θέση για τα εθνικά σχέδια δράσης που αφορούν την απασχόληση. Με τον τρόπο αυτό θα επιτευχθεί μεγαλύτερη διαφάνεια γύρω από τη διαδικασία στην οποία στοχεύει η στρατηγική της ΕΕ για την απασχόληση και ταυτόχρονα θα αποτελέσει αντικείμενο ευρείας συζήτησης. Τα εθνικά σχέδια δράσης θα αποκτήσουν μεγαλύτερη σημασία και τα μέλη των εθνικών κοινοβουλίων θα εφοδιαστούν με ένα "φυσικό" μέσο εργασίας για την επίτευξη κοινής κεντρικής, περιφερειακής και τοπικής προσέγγισης όσον αφορά την πολιτική για την απασχόληση.

2.4. Η ΕΤΠ εκτιμά ότι το περιεχόμενο της στρατηγικής για την απασχόληση και η χρησιμοποιούμενη ορολογία πρέπει να διευκολύνουν την κατανόηση και να προσαρμόζονται στις τοπικές και περιφερειακές πραγματικότητες. Έρευνες της κοινής γνώμης δείχνουν ότι οι πολίτες θεωρούν απόμακρη και ξένη προς αυτούς την κοινοτική δράση. Η εμπειρία για την προώθηση της απασχόλησης σε τοπικό επίπεδο δείχνει ότι υπάρχουν σημαντικές δυσκολίες ερμηνείας στα διάφορα επίπεδα υλοποίησης της ευρωπαϊκής στρατηγικής για την απασχόληση.

2.5. Η ΕΤΠ εκτιμά ότι πρέπει να είναι σημαντικός ο ρόλος και μεγάλη η ευθύνη των τοπικών και των περιφερειακών αρχών για την ανάπτυξη και την εφαρμογή της στρατηγικής για την απασχόληση. Η ευρωπαϊκή στρατηγική για την απασχόληση πρέπει να αποτελεί την πολλαπλών επιπέδων διαδικασία στο πλαίσιο της οποίας οι φορείς του τοπικού, περιφερειακού, εθνικού και κοινοτικού επιπέδου θα βρίσκονται σε συνεχή αλληλεπίδραση. Από πλευράς καλής διαχείρισης είναι σημαντικό να αξιολογηθεί πως λειτουργεί η συνεργασία μεταξύ των διαφόρων βαθμίδων διοίκησης και των φορέων όσον αφορά τη χάραξη και την εφαρμογή της στρατηγικής. Ωστόσο από επιχειρηματικής πλευράς η διοίκηση είναι ένα σύνολο όπου το σημαντικό είναι να αξιολογηθεί πως οι επιχειρήσεις και οι πολίτες μπορούν να επηρεάσουν στη βάση την ανάπτυξη υπηρεσιών που να στηρίζουν την απασχόληση.

2.6. Η ΕΤΠ εκτιμά ότι η ενίσχυση της τοπικής και περιφερειακής διάστασης της ευρωπαϊκής στρατηγικής για την απασχόληση πρέπει να εξεταστεί ευρύτερα. Η ανακοίνωση της Επιτροπής εξετάζει το ρόλο του τοπικού και περιφερειακού επιπέδου κυρίως από πλευράς διαχείρισης της στρατηγικής για την απασχόληση, δηλαδή τη λειτουργικότητα και τη νομιμότητα του συστήματος. Ωστόσο η προσέγγιση αυτή δεν επαρκεί για να ληφθεί υπόψη ο ρόλος που διαδραματίζουν άμεσα οι τοπικές και οι περιφερειακές αρχές στην υλοποίηση των στόχων της στρατηγικής για την απασχόληση. Όλες οι θέσεις εργασίας δημιουργούνται και καταργούνται σε τοπικό επίπεδο. Οι περιφερειακές και τοπικές αρχές διαδραματίζουν σημαντικό ρόλο ως φορείς παροχής κοινωνικών, εκπαιδευτικών και επιμορφωτικών υπηρεσιών που στηρίζουν την απασχόληση, ως φορείς ανάπτυξης της τοπικής αγοράς εργασίας και νέων ευκαιριών εργασίας αλλά και ως εργοδότες. Επηρεάζουν με πολλούς τρόπους τις προϋποθέσεις εισόδου στην αγορά εργασίας των νέων, των γυναικών, των μεταναστών και των ηλικιωμένων και προωθούν την ισότητα των ευκαιριών στην αγορά εργασίας. Πέρα από την ένταξη στην αγορά εργασίας ο ρόλος των ομάδων αυτών είναι συχνά καθοριστικής σημασίας. Το υψηλό ποσοστό απασχόλησης είναι βασικός στόχος της τοπικής αναπτυξιακής πολιτικής και βασική προϋπόθεση διατήρησης των υπηρεσιών.

2.7. Η Επιτροπή στην ανακοίνωσή της θέτει ως προτεραιότητα της μελλοντικής στρατηγικής για την απασχόληση την αντιμετώπιση των περιφερειακών διαφορών ως προς την ανεργία. Οι περιφερειακές διαφορές σχετικά με την απασχόληση είναι μεγάλες και θα αυξηθούν περισσότερο με τη διεύρυνση. Η ΕΤΠ επισημαίνει ότι τα προβλήματα στο εσωτερικό των περιφερειών είναι προφανώς διαφορετικά. Μειώνεται δε, σε γενικό επίπεδο, η ικανότητα αντίδρασης στα περιφερειακά τοπικά προβλήματα. Η ΕΤΠ επισημαίνει ότι τα προβλήματα της αγοράς εργασίας απαιτούν προσέγγιση που να συνδέει τις απαραίτητες αλλαγές, στο πλαίσιο της ασκούμενης πολιτικής, με τις περιφερειακές ιδιαιτερότητες. Η στρατηγική για την απασχόληση θα πρέπει σύμφωνα με τις γενικές γραμμές ανάπτυξης των χωρών του ΟΟΣΑ να υποστηρίζει την αποκέντρωση της πολιτικής για την απασχόληση. Τα κράτη μέλη πρέπει επίσης να προωθούν την εφαρμογή της στρατηγικής για την απασχόληση με την διοικητική αποκέντρωση των εξουσιών λήψεως αποφάσεων σε τοπικό και σε περιφερειακό επίπεδο.

2.8. Η ΕΤΠ συμμερίζεται τις απόψεις της Επιτροπής ότι η ευρωπαϊκή στρατηγική για την απασχόληση πρέπει να ενθαρρυνθεί και να υποστηρίζει την χάραξη και την εφαρμογή περιφερειακών στρατηγικών για την απασχόληση που να βασίζονται σε συμπράξεις. Η ΕΤΠ θεωρεί ότι η σύμπραξη δημόσιου τομέα, επιχειρήσεων και κοινωνικοοικονομικών φορέων αλλά και οργανώσεων πολιτών είναι μεγάλης σημασίας για την ενίσχυση της κοινωνικής συνοχής, την εμφάνιση νέου κοινωνικού κεφαλαίου καθώς και για τη δημιουργία νέων επιχειρήσεων και θέσεων εργασίας. Η σύμπραξη πρέπει να είναι ευρεία με τη σύνδεση πολλών φορέων και επιπέδων. Η προετοιμασία περιφερειακών στρατηγικών για την απασχόληση πρέπει να συνδέεται αποτελεσματικά με τα εθνικά σχέδια δράσης. Για δε την εκπόνησή τους και εφαρμογή τους πρέπει να διατίθενται επαρκείς πόροι από τους εθνικούς προϋπολογισμούς και τα προγράμματα του ΕΚΤ.

2.9. Η ΕΤΠ πιστεύει ότι η προώθηση της απασχόλησης σε τοπικό και περιφερειακό επίπεδο επικεντρώθηκε υπέρ το δέον σε παραδοσιακές μορφές και μεθόδους της υφιστάμενης πολιτικής για την απασχόληση. Πέρα από τις ατομικές παραδοσιακές δράσεις, η απασχόληση πρέπει, πρωτίστως, να προωθηθεί με στόχο την υποστήριξη της ανάπτυξης ενός επιχειρησιακού περιβάλλοντος (υποδομές, εκπαίδευση, υπηρεσίες, επιχειρηματικότητα), να αναληφθούν προληπτικές δράσεις στον τομέα της απασχόλησης και να ενθαρρυνθούν οι τοπικοί και περιφερειακοί φορείς προκειμένου να υιοθετήσουν καινοτόμες διαδικασίες και μεθόδους προσέγγισης.

2.10. Η ΕΤΠ εκτιμά ότι κατά την εφαρμογή της στρατηγικής για την απασχόληση, θα πρέπει να συντονιστούν καλύτερα από σήμερα οι πολιτικές δράσεις υπέρ της απασχόλησης (ευρωπαϊκή στρατηγική για την απασχόληση) καθώς και η χρηματοδότησή τους (Ευρωπαϊκό Κοινωνικό Ταμείο και καινοτόμες δράσεις) για τη βελτίωση της αποτελεσματικότητας των προγραμμάτων. Το Ευρωπαϊκό Κοινωνικό Ταμείο πρέπει να υποστηρίξει την ενσωμάτωση της περιφερειακής διάστασης στην ευρωπαϊκή στρατηγική για την απασχόληση.

2.11. Η ΕΤΠ υπογραμμίζει ότι πρέπει να ενισχυθεί η αλληλεπίδραση μεταξύ των πειραματικών δράσεων, που υποστηρίζουν την περιφερειακή και τοπική διάσταση στην στρατηγική για την απασχόληση (όπως τα περιφερειακά σύμφωνα για την απασχόληση, οι καινοτόμες δράσεις, τα προγράμματα εταιρικών σχέσεων), και των εθνικών πολιτικών. Οι δράσεις αυτές έχουν δώσει σημαντική προστιθέμενη αξία στην προώθηση της απασχόλησης. Το πρόβλημα ωστόσο έγκειται στο γεγονός ότι οι ορθές πρακτικές που προέκυψαν από αυτές τις πειραματικές δράσεις δεν ενσωματώθηκαν πάντα στα εθνικά προγράμματα.

2.12. Η ΕΤΠ επισημαίνει ότι για την ανάπτυξη της ευρωπαϊκής στρατηγικής για την απασχόληση πρέπει να ενισχυθούν οι βασικές γνώσεις και οι μέθοδοι με τις οποίες αξιολογούνται οι τοπικές και περιφερειακές δραστηριότητες και να αναπτυχθούν οι μέθοδοι με τις οποίες τα κράτη μέλη συντάσσουν εκθέσεις για το ρόλο των τοπικών και των περιφερειακών φορέων κατά την εφαρμογή των εθνικών προγραμμάτων για την απασχόληση.

2.13. Η ΕΤΠ συμφωνεί με το στόχο της Επιτροπής να ενισχυθεί ο ρόλος των κοινωνικών εταίρων στον τομέα της απασχόλησης. Η ΕΤΠ κρίνει σημαντική την ισότιμη συμμετοχή των τοπικών και των περιφερειακών αρχών, ως σημαντικών εργοδοτών, στο διάλογο των κοινωνικών εταίρων.

2.14. Η ΕΤΠ συμφωνεί με την Επιτροπή για την χρήση της ανοικτής μεθόδου συντονισμού για την εφαρμογή της στρατηγικής για την απασχόληση. Η χρήση αυτής της μεθόδου δεν θα πρέπει ωστόσο να αποδυναμώσει την εξουσία λήψεως αποφάσεων ούτε των κρατών μελών ούτε των τοπικών και των περιφερειακών αρχών σε ό,τι αφορά την οργάνωση των κοινωνικών υπηρεσιών.

2.15. Η ΕΤΠ εκφράζει την ικανοποίησή της διότι η Επιτροπή, όπως είχε ζητηθεί στη σύνοδο κορυφής της Λισαβόνας, υπέβαλε μία πρόταση που αποσκοπεί στον καλύτερο συντονισμό των κατευθυντήριων γραμμών για την απασχόληση και των γενικών προσανατολισμών της οικονομικής πολιτικής καθώς και στην απλοποίηση της διαδικασίας. H ΕΤΠ επισημαίνει ότι οι διαδικασίες συντονισμού θα πρέπει να πραγματοποιηθούν κατά τρόπο που να επιτρέπουν τη συμμετοχή και τον ποιοτικό διάλογο όλων των οργάνων, των εταίρων της αγοράς εργασίας καθώς και των μερών που συμμετέχουν στην εφαρμογή της στρατηγικής για την απασχόληση. Η Επιτροπή των Περιφερειών κρίνει σημαντικό να ληφθούν υπόψη οι θέσεις αυτές κατά την περαιτέρω εξέταση της στρατηγικής για την απασχόληση.

2.16. Η Επιτροπή των Περιφερειών τονίζει ότι ο διάλογος Επιτροπής και ΕΤΠ, σχετικά με την ανάπτυξη της στρατηγικής για την απασχόληση, υπήρξε ανοικτός και εποικοδομητικός. Η ΕΤΠ εκφράζει επίσης την επιθυμία να συμβάλει στην πραγματοποίηση του "Φόρουμ τοπικής ανάπτυξης" που διοργανώνεται τον Μάιο στην Ελλάδα και στη διάδοση των πειραμάτων που έχουν πραγματοποιηθεί με επιτυχία στα διάφορα κράτη μέλη σε τοπικό και σε περιφερειακό επίπεδο.

Βρυξέλλες, 10 Απριλίου 2003.

Ο Πρόεδρος

της Επιτροπής των Περιφερειών

Albert Bore